Osnivač udruženja "eSigurnost" Jovan Šikanja kaže za 021 da je kriptomalver svaki oblik zlonamernog softvera koji kriptuje fajlove na računarima, telefonima i serverima i time ih čini neupotrebljivim za korisnika. Iako kriptomalver nije nešto novo, u prethodne 3-4 godine broj napada se, kaže on, drastično povećao.

"Danas kriptomalver obično imamo priliku da vidimo u formi ransomware -a. To znači da napadač šifruje naše fajlove, a da bi ih dešifrovao, od nas traži novac. Ono što je posebno opasno kod ovakve vrste napada je činjenica da, ukoliko je sam malver napravljen kvalitetno, mogućnost da korisnik bez plaćanja naknade povrati i dešifruje podatke gotovo i da ne postoji. Vraćanje podataka iz bekapa je jedino rešenje. Ukoliko ne postoji adekvatna bekap politika, tada kompletna organizacija rizikuje da bude potpuno izbačena iz poslovanja, ponekad čak i bez mogućnosti da se vrati u pređašnje stanje", objašnjava Šikanja.

Na pitanje 021 kako je moglo da dođe do ovakvog hakerskog napada, on pojašnjava da je najverovatnije moglo da se desi da je neko od zaposlenih otvorio štetan mejl, mada to nije jedina mogućnost.

"Druga opcija je da je neko direktno napao same servere/računare, u slučaju da su bili vidljivi direktno na internetu", smatra Jovan Šikanja.